KIRJALLINEN KYSYMYS E-2316/00

esittäjä(t): Erik Meijer (GUE/NGL) komissiolle

(11. heinäkuuta 2000)

Aihe: Aidsin vastaisen taistelun alistaminen Euroopan lääketeollisuuden eduille Etelä-Afrikassa

1. Trouw-päivälehdessä julkaistiin 22. kesäkuuta 2000 huolestuttava artikkeli, jonka olivat toimittaneet Sietse Bosgra Alankomaiden eteläisen Afrikan instituutista ja Ellen 't Hoen Lääkärit ilman rajoja -järjestöstä. Artikkelissa kerrottiin, että lääketeollisuus on perustanut Euroopan unionin tuella lääkealan eturyhmän, jonka avulla Etelä-Afrikan hallitusta pakotetaan mukauttamaan afrikkalaista lainsäädäntöä aids-potilaiden sairaanhoidon kustannuksella. Onko komissio tietoinen tästä mielipiteen muodossa kirjoitetusta artikkelista?

2. Artikkelissa mainitaan silloisen komission jäsenen Leon Brittanin silloiselle Etelä-Afrikan varapresidentille Mbekille osoittama, 23. maaliskuuta 1998 päivätty kirje, jossa tämä ilmaisi huolestuneisuutensa Etelä-Afrikan uudesta lainsäädännöstä, koska se tulee haittaamaan Euroopan lääketeollisuuden etuja.

Onko komissio tietoinen tästä kirjeestä?

3. Kirje on todennäköisesti pidetty tietoisesti salassa. Voiko komissio vahvistaa tämän? Jos näin on, mikä on sen mukaan syynä tähän salassapitoon?

4. Onko komissio valmis antamaan tämän kirjeen tiedoksi Euroopan parlamentille?

5. Jos komission jäsen Brittan on todellakin tehnyt nämä huomautukset mainitussa kirjeessä, onko komissio valmis tarkistamaan kantaansa ja perumaan sen?

6. Katsooko komissiokin, että Etelä-Afrikan aids-tragedian (Etelä-Afrikassa syntyy vuosittain 60 000 lasta, joilla on jo aids-virus) torjumiseksi on tehtävä kaikki mahdollinen ja että menestyksen ensimmäinen edellytys on, että jaetaan riittävä määrä hinnaltaan edullisia lääkkeitä?

7. Onko komissio valmis edistämään aktiivisesti sitä, että sekä lapset että heidän vanhempansa saavat tarvittavan avun aids-epidemian torjumiseksi ja että ihmisten tarpeiden on aina oltava huomattavasti edellä lääketeollisuuden voitontavoittelua?

Pascal Lamyn komission puolesta antama yhteinen vastaus kirjallisiin kysymyksiin E-2316/00 ja P-2672/00

(29. syyskuuta 2000)

Komissio vahvistaa, että entinen komissaari Sir Leon Brittan lähetti kirjeen maaliskuussa 1998 silloiselle Etelä-Afrikan varapresidentille Thabo M'Bekille. Tässä kirjeessä kauppapolitiikasta silloin vastuussa ollut komissaari ilmaisi huolensa siitä, että Etelä-Afrikan lääkkeitä ja lääkkeidensukuisten aineiden valvontalakia muuttava laki saattaisi olla ristiriidassa Maailman kauppajärjestön (WTO) teollis- ja tekijänoikeuksien kauppaan liittyvistä näkökohdista tehdyn sopimuksen (TRIPs) Etelä-Afrikalle asettamien velvoitteiden kanssa ja että sen täytäntöönpano haittaisi Euroopan lääketeollisuuden etuja. Jäljennös tästä kirjeestä lähetetään suoraan arvoisalle parlamentin jäsenelle ja parlamentin pääsihteeristölle.

Komissio on sitä mieltä, että teollis- ja tekijänoikeuksien kansainvälinen suojelu on olennaisen tärkeää sellaisten hengenvaarallisten tautien kuten HIV:n/aidsin, malarian ja tuberkuloosin voittamiseen tähtäävien lääkkeiden ja rokotteiden tutkimus- ja kehitystoimintaan tehtävien investointien rohkaisemiseksi. Yhteisö noudattaa politiikkaa, jonka mukaan kaikki WTO:n jäsenet panevat täysimääräisesti täytäntöön teollis- ja tekijänoikeuksien kauppaan liittyvistä näkökohdista tehdyn sopimuksen. Tässä yhteydessä on syytä huomata, että TRIPs-sopimus on tarpeeksi joustava kansanterveyteen liittyvien seikkojen suojelemiseksi, mikä saattaa tietyissä olosuhteissa johtaa turvautumiseen pakolliseen lupamenettelyyn. Vaikka komissio pitää hyvin tärkeänä sitä, että kaikki WTO:n jäsenet soveltavat teollis- ja tekijänoikeuksia koskevaa lainsäädäntöä, joka on täysin yhdenmukainen niiden kansainvälisten velvoitteiden kanssa, se ei painosta maita ottamaan käyttöön lainsäädäntöä, joka on tiukempi kuin mitä TRIPs-sopimuksessa vaaditaan.

Terveydenhoidon parantaminen kehitysmaissa on kuitenkin paljon vakavampi ja monimutkaisempi asia kuin mitä voisi päätellä keskittymällä ainoastaan kauppaan liittyviin näkökohtiin. Ongelmaa on lähestyttävä useammalta taholta. Nykyinen komissio, joka on asettanut terveydenhoidon parantamisen erääksi tärkeimmistä tavoitteistaan, antoi 20. syyskuuta 2000 tiedonannon, jossa asetetaan uusi kehys nopeutetuille yhteisön toimille pahimpia tarttuvia tauteja vastaan (HIV/aids, malaria, tuberkuloosi) köyhyyden vähentämiseen tähtäävien toimien yhteydessä.

Tiedonannossa yksilöidään kolme laajaa toiminta-aluetta:

- olemassa oleviin toimiin osallistumisen helpottaminen ja mahdollisimman tehokas hyväksikäyttö vahvistamalla terveyspalvelujen infrastruktuureja,

- tärkeimpien lääkkeiden saatavuuden ja kustannettavuuden lisääminen kokonaisvaltaisella lähestymistavalla, johon voisi kuulua muun muassa eriytetty hinnoittelu, vapaaehtoiset lupasopimukset, rinnakkaiskauppa, paikallisen tuotannon lisääminen, tullien poisto ja kansallisten verotusjärjestelmien uudelleentarkastelu, ja

- investointien lisääminen näiden kolmen taudin voittamiseen tähtäävään tutkimukseen ja kehitystoimintaan, mukaan luettuna innovatiivinen yksityis- ja viranomaissektorin kumppanuus.

Komissio käy laajapohjaista vuoropuhelua kaikkien tämän toimintakehyksen asianosaisten kanssa. Korkean tason tapaaminen, johon osallistuvat WHO, UNAIDS ja WTO, korkea-arvoisia hallitusten edustajia kehitysmaista ja jäsenvaltioista, parlamentin jäseniä, kansalaisyhteiskunnan edustajia, Euroopan lääkeyrityksiä ja tutkimuslaitoksia, on tarkoitus pitää 28. syyskuuta 2000.